הוועדה המיוחדת לבחינת בעיית העובדים הזרים, כנסת 18, פרוטוקול מספר 32, 2010-11-08 10:00

יעקב כץ: שלום לכולם, אני מתכבד לפתוח את הישיבה.

יעקב כץ: הנושא על סדר היום, הכשרת מקום העבודה בענף הבנייה.

יעקב כץ: אני אנצל את מעמדי כיושב ראש הוועדה ובפתח דבריי אומר, הולך וקורה מה שציפינו שיקרה, ולדעתי זה ילך ויחמיר יותר, ואז הממשלה תצטרך לקבל את ההצעה שהבאתי בפני וועדת הכספים.

יעקב כץ: המחסור הקיים, וכמו שאמר אתמול ניסים בובלין שדיבר אתמול ברשת ב' ברדיו, הוא דיבר על יחידות הדיור הנמצאות בשלבי בנייה ובשלבי קבלת היתרי בנייה שהן בתהליך רכישה.

יעקב כץ: אנחנו צריכים להיות עדים לכמה תופעות המתרחשות כאן בארץ.

יעקב כץ: למשל אם בשנת 1991 נולדו בארץ 91,000 יהודים ועוד 38,000 ערבים, בשנת 2010 נולדו כבר בארץ 118,000 יהודים ועוד 33,000 ערבים.

יעקב כץ: זאת אומרת שאנחנו עדים לצמיחה בעיקר במגזר היהודי בשיעור של כ- 15% עד 20% במספר הילדים.

יעקב כץ: מכאן שמספר החתונות ילך ויגדל ואיתו הצורך ביותר דירות.

יעקב כץ: הערכתה עליה דיבר ניסים בובלין היא בין 42,000 לבין 45,000 יחידות דיור מדי שנה.

יעקב כץ: הבנייה בפועל היא בין 32,000 לבין 36,000 יחידות דיור הן על ידי הממשלה והן יזמים פרטיים.

יעקב כץ: משתמע מכך שאנחנו נמצאים בגירעון מצטבר לאורך שנים רבות.

יעקב כץ: ישנה תוספת אחת שחזר ואמר אותה שר השיכון ואני אחזור עליה, אני גדול הנלחמים בתופעה ואנחנו חוזרים ודנים בוועדה  הזאת וגם התרעתי הלוך וחזור ועכשיו סוף סוף מתחילים לדבר על הפתרונות של יעקב (כצ'לה) כ"ץ שתחילה כינו אותם גללים, והנושא הוא נושא המסתננים.

יעקב כץ: לארץ נכנסים מדי חודש בסדר גודל של 1,500 איש, השבוע הגיעו 700 אבל אני מתייחס למספר שהגיע משנת 2006.

יעקב כץ: המספר גדל בקצב של 15,000 עד 18,000 איש לשנה.

יעקב כץ: על פי קצב הנכנסים בשבוע האחרון, זה יגיע למספר של 23,000 איש לשנה .

יעקב כץ: צריך להבין שכולם גרים בדירות והם לא גרים באוהלים ולא בקרוואנים.

יעקב כץ: הם באים ושוכרים דירה ובעלי הדירות החכמים גם באילת וגם בתל אביב, וגם באשדוד מחלקים את הדירות שלהם לשלושה ומשכירים כל חדר ל- 7 ויותר סודנים.

יעקב כץ: אם ניקח למשל את ה- 1,500 איש שהגיעו בחודש האחרון ונניח שכל 10 איש צורכים דירה אחת.

יעקב כץ: גם אותם צריך לחשב ונבין שצריכים עוד דירות.

יעקב כץ: הם לוקחים את הדירות של הסטודנטים ושל אזרחים, דירות שנלקחות בפועל כי הם מוכנים לשלם עבור כל חלק מדירה.

יעקב כץ: בעל בית שמחלק את דירתו לשלוש דירות מגדיל את ההכנסה שלו.

יעקב כץ: אני צריכים לדעת שזה קורה באשדוד, בפתח תקווה, אילת כולם עושים את זה והעסק הזה הולך וגדל.

יעקב כץ: זה מהלך שאף אחד לא צפה אותו.

יעקב כץ: אמר שר השיכון מעל בימת הכנסת שהמספר הזה לא נצפה.

יעקב כץ: אמרתי לממשלה, וסיפרתי שכשעבדתי עם אריק שרון כשהיה שר השיכון והבינוי בשנת 1990-1992, תש"ן-תשנ"ב, אז היה גל העלייה הגדול מברית המועצות לשעבר, בנינו בנייה תקציבית של 120,000 יחידות דיור כי לא הייתה ברירה, בניינו 60,000 יחידות דיור ביהודה ושומרון ובמזרח ירושלים ובעצם כמו שאמרה חברת הכנסת מרינה סולודקין שכל מי שהגיע מבית המועצות הייתה לו דירה.

יעקב כץ: אני טוען, חוזר ואומר, וזה נוגע לדברינו היום, לא תהייה לממשלה ברירה.

יעקב כץ: במקרה אז הממשלה הוציאה קרוב לעשרה מיליארד שקל לבנייה התקציבית.

יעקב כץ: לולא הבנייה התקציבית היה מחסור.

יעקב כץ: אמרתי לראש הממשלה שאם הוא לא יכנס היום לבנייה תקציבית כשהמחסור כל כך גדול, ואם לא ניתן לקבלנים היום ונבטיח להם תשלום ושיתחילו לבנות לא נוכל לתקן את המצב.

יעקב כץ: אמר ניסים בובלין שרוצים לתקן את המצב אבל מצד שני משרד האוצר מדווח שאין גידול בעסקאות כי אין דירות, אין בתים.

יעקב כץ: אף אחד לא קורא נכון את תמונת המצב.

יעקב כץ: אומרים נעבור לפריפריה אבל גם שם בפריפריה הדירות יאזלו, החבר'ה שלנו יוצאים ללוד, לכרמיאל ולנצרת.

יעקב כץ: לדוגמה בנצרת המחירים עלו ב- 20% עד 30% כי הדירות מוגבלות.

יעקב כץ: גם בפריפריה המלאי הולך ונגמר.

יעקב כץ: אני רואה שלממשלה לא תהייה ברירה  מאחר ויש לו ציבור גדול שמגיע ארצה, העולים המסתננים, לא נראה לי שיעצרו את המסתננים בעתיד ואני אומר את זה כאיש פוליטי ראש הממשלה לא מסוגל לייצר בית אחד.

יעקב כץ: אני מדבר כבר שנתיים על כך שצריך לנקוט בצעדים אבל אף אחד לא מקשיב לי, אמרתי שיש לנקוט בצעדים רבים אבל צעד אחד לא נעשה.

יעקב כץ: לא נעשה צעד אחד כי כשיש גוף שיש לו עשרה איש אז גם את כל העשרה איש יפעיל מר חיים אומן זו מפלצת.

יעקב כץ: את המהלך הזה צריך לנהל כמערך חירום על ידי משרד אחד.

יעקב כץ: צריך לתת את זה לבוגי יעלון שירכז את כל העבודה הזאת.

יעקב כץ: זה מקרה חירום ממדרגה הראשונה.

יעקב כץ: אני לא צופה שיגיעו פחות מסתננים אלא אני צופה שיבואו יותר מסתננים.

יעקב כץ: אם יש לנו 40,000  היום, ואמרתי כבר לפני שנתיים וחצי שתוך שלוש שנים העיר תל אביב תוצף במסתננים ויהיו בה 100,000 ובעתיד 200,000.

יעקב כץ: אני מדבר על דבר רציני כי תל אביב תוך חמש שנים הולכת להיות עם יותר מ- 200,000 מסתננים, גם ראשון לציון וגם אשדוד.

יעקב כץ: אף אחד לא יודע לעצור את התופעה, אף אחד מנסה לעצור אותה כי אנחנו רחמנים בני רחמנים.

יעקב כץ: זה מוסיף על הצורך בדירות שילך ויגדל ולכן צריך הרבה ידיים עובדות.

יעקב כץ: ואצלנו בנושא הזה פועלים הפוך כי זורקים את כל הסינים מהארץ, ערבים לא נכנסים לעבודה.

יעקב כץ: לידיעתכם נציגי בנק ישראל, אין עובדים ערבים בגלל שהאפריקנים תופסים להם את מקומות העבודה במלצרות, מסעדות, בתי מלון, היום לא מוצאים ערבי ישראלי שעובד באילת וגם לא במצדה, גם לא תמצא ערבי ישראלי שעובד במוסמכים בתל אביב.

יעקב כץ: אחמד טיבי נעשה החבר הכי טוב של יעקב (כצל"ה) כ"ץ בשאלה מה עושים עם השמאל.

יעקב כץ: הוא אומר הערבים מקבלים דרכון ישראלי כי הם ישראלים ואיפה הם נמצאים?

יעקב כץ: באירופה כי שם המרווחים את אותו סכום אבל ביורו.

יעקב כץ: אומר לי אחמד טיבי "צדיקים מלאכתם נעשית על ידי אחרים, אנחנו פותרים לך את הבעיה".

יעקב כץ: אבל לא זו השיטה וגם לא הפתרון.

יעקב כץ: אנחנו נצטרך שממשלת ישראל תכניס את היד לכיס ותגיד לקבלנים שהולכים על בנייה תקציבית ובונים 100,000 יחידות דיור שזו תכנית חירום.

יעקב כץ: מאיפה יהיו פועלים?

יעקב כץ: אין פועלים.

יעקב כץ: לכן אני אומר שצריך להיערך בשיא המהירות.

יעקב כץ: אני בטוח שאתם בעלי זיכרון טוב ותזכרו את מה שאמרתי, אני לא צדיק אבל תגידו שצדקתי.

יעקב כץ: דיברתי על הפתרון של הכשרה והעסקת פועלים בתוך המערכת עצמה.

יעקב כץ: אני מבקש לדעת למה אנחנו בנושא לא הזה מצליחים ואיך אנחנו מוסיפים עובדים.

מוטי שגיא: אנחנו נמתין ונאמר בהמשך כי יש כאן שאלות הרבה יותר מהותיות לגבי עצם קיום הנוהל עצמו, לא ספציפית לנושא הזה.

יעקב כץ: מר יצחק גורביץ, אני מניח שאתם מכשירים היום עובדים ואולי לא לפי הסדר של משרד התעשייה, מסחר ותעסוקה, כלומר לא בסיוע שהיה אפשר לקבל על ידי ממשלת ישראל בגלל מילוי הטפסים וההכבדה.

יעקב כץ: הקבלנים לא מוכנים לקחת את זה על עצמם.

יעקב כץ: למרות זאת, מה אתם עושים בפועל היום בנוגע להכשרה?

יצחק גורביץ: הסוגיה של הכשרת עובד, והיא הוצגה בעבר לא פעם, הכשרת עובד לעבודות רטובות היא לא עניין של מה בכך, ומבלי לפגוע באף אחד, לא מדובר בעבודת מלצרות שמדובר בלמידת התפריט.

יצחק גורביץ: זה מהלך מחייב ומדובר תקופת הכשרה לא פשוטה.

יצחק גורביץ: אם אין מנגנון שעושה את זה באופן מובנה התוצאה היא שהנטל נופל על המעסיקים.

יצחק גורביץ: אולי קבלנים קטנים שצריכים לגייס עובד אחד או שניים אולי הם יכולים לבנות אצלם איזה מנגנון הכשרה.

יצחק גורביץ: אבל כשלא מקבלים הכשרה מסודרת שתיתן מענה זה לא אפשרי.

יצחק גורביץ: כדי להכשיר עובדים גם בשטח זה חייב להיות מנגנון מובנה ולא על בסיס מזדמן.

יצחק גורביץ: על בסיס מזדמן לא נקבל פתרון וגם אם נקבל פתרון לא נדע את רמת ההכשרה, את המספר ועל אילו צרכים הוא עונה.

יצחק גורביץ: חברות שהיו פעם חברות גדולות הצטמצמו, חלק מהבנייה מתבצעת על ידי קבלנות משנה של קבלנים קטנים ניידים יותר.

יצחק גורביץ: לקבלן גדול לבצע הכשרה בתוך השטח קשה מאוד, הוא אולי היחידי שיוכל לאתר את הקרוב המשפחה של העובד.

יצחק גורביץ: אבל בפירוש לא יוכל לתת פתרון מובנה ואיכותי וצריך לדעת שקשה מאוד לבצע הכשרה בשטח של מה שנקרא תיעוש שבנק ישראל והאוצר מדברים.

יעקב כץ: כשמדובר על ההכשרה בשטח, והיה וימצאו את הדרך לקיצור התהליכים כפי שנעשה בתעשייה, אז תכשירו אותם גם לעבודה מתועשת וגם לעבודות רטובות?

יצחק גורביץ: לזה בדיוק התייחסתי קודם.

יצחק גורביץ: להיכנס להכשרה בתוך השטח, מבלי שיהיה מנגנון מסודר ושהעובד ידע שהוא נקלט עם ידע בסיסי, זה יכול להיות רק לעבודות מאוד מסוימות.

יעקב כץ: מה העזרה הממשלתית הנדרשת לאדם שנכנס לשטח?

יצחק גורביץ: אולי הכשרה ממשלתית יכולה להיות בדחיפה לאלה שיש להם נכונות.

יעקב כץ: השאלה שלי היא לגבי אלה שנכנסים, איזה סכום כסף הם מקבלים?

יצחק גורביץ: אני לא בקי בזה.

מוטי שגיא: 1,000 שקלים למעסיק עבור כל תלמיד לתקופה של שישה חודשים.

אודי ענפי: ועוד 1,000 שקלים לחונך של קבוצה של שלושה ומעלה.

אודי ענפי: כשעשינו את הפיילוט לפני שלוש שנים במשך חצי שנה, קיימנו מספר דיונים  בהתאחדות הקבלנים עם עוד חברות בנייה על התוצאות שלו, מצאנו שהמסר המרכזי היה שהחברות, בעיקר הגדולות והבינוניות, טוענות שהן רוצות לקבל בעיקר פועלים שעברו את השלב הראשון.

אודי ענפי: כשמנהל עבודה עובד באתר יש לו לחץ ולוח זמנים מוגדר, הוא לא יכול תוך כדי העבודה לבצע הכשרה בגובה ולבדוק איך מתפקדים עובדים, הוא צריך את הידע הראשוני.

יעקב כץ: הוא מעדיף את הקורסים של שלושה ארבע חודשים.

אודי ענפי: זאת הסיבה שבזמנו לפני שלוש שנים החלטנו לפתוח את המסלול הזה בתור מסלול עיקרי.

אודי ענפי: אבל צריך לזכור, ואני חושב שאסור לוותר על המסלול הזה.

אודי ענפי: יש הרבה חברות, בעיקר הבינוניות והקטנות יותר, שבונות לא בהיקפי הבנייה של החברות הגדולות ואינן עובדות 12 שעות שישה ימים בשבוע, הן עובדות חמישה ימים בבניית קוטג'ים ובבנייה מיוחדת.

אודי ענפי: שמעתי חברות בירושלים ובשומרון שאמרו "אנחנו בונים קוטג'ים וזה סוג אחר של בנייה, ואת זה רק אני מסוגל ללמד, אני צריך חיפוי של בתים, ואני מעדיף לקבל מישהו שאני אכשיר ואשלם לו פחות.

אודי ענפי: תנו לי את העובדים ואני אכשיר".

אודי ענפי: בזיכרון של כל אחד זו נמצאים המורכבות ובירוקרטיה.

אודי ענפי: אנשים התייאשו.

אודי ענפי: בזמנו הבאתי בפני הוועדה משהו שהיה לפני שנים כשעצרו את הפרויקט.

אודי ענפי: לפני כחמש שנים היה ניסיון כזה עם שלום בריד שהוביל את זה, אלו פרויקטים שנעצרו בגלל שהבירוקרטיה הייתה בעייתית.

אודי ענפי: ישבנו יחד בתחילת חודש אוגוסט, וסימנתי את מה שאמר שלום בן משה שהפתרון צריך להיות בדרך בה יעברו הכספים מהממשלה למנגנון מרכזי שדרכו יוכלו להפעיל את התהליך.

יעקב כץ: למה לא לעשות את מה שעשינו עם המענק.

יעקב כץ: כמו שפתרנו את הבעיה במסלול עצמו.

יצחק גורביץ: שאחרי תקופה מסוימת הוא יקבל מענק?

יעקב כץ: בזמנו הייתה בעיה של מילוי מסמכים וגם בניסיון הקודם שהקבלנים לא רצו.

יעקב כץ: דובר על חבר'ה שהגיעו אחרי שלושה חודשי הכשרה.

יעקב כץ: הצלחנו לפתור את זה על ידי כך שהכסף יגיע ישירות לאדם - - -

אודי ענפי: זה לא נפתר.

אודי ענפי: זה עלה כאן כהצעה ששלום בן משה העלה והוא אמר שיבדקו אותה.

אודי ענפי: זה היה בכיוון.

אודי ענפי: זה היה רעיון עוד לפני שסיכמנו את ההסכם בתחילת השנה.

אודי ענפי: עלו כל מיני חלופות לפשט את התהליך, בסוף הבנו שאין ברירה ואנחנו עובדים לפי הנוהל הרגיל של משרד התעשייה, מסחר ותעסוקה.

גלעד נתן: יש כאן נקודה שאני מבקש לעלות מהמסמך בסעיף 4. לא צריך להמציא את הגלגל מחדש.

גלעד נתן: נכון שהכשרה מקצועית בבניין היא לא כמו הכשרה מקצועית למלצרות, אבל בתעשייה יש מסלול מוצלח של משרד התעשייה, מסחר ותעסוקה שהוא דרך חוק עידוד מחקר ופיתוח בתעשייה.

גלעד נתן: נותנים כסף, זה עובד במפעלים שגם שמה ההכשרה המקצועית היא גם לא פשוטה, צריך ללמוד לעבוד עם מכונות ולהפעיל אותן ובפס יצור.

מוטי שגיא: אתה מדבר על כיתה במפעל?

גלעד נתן: אני מדבר שיש הכשרה בתוך מפעלים.

מוטי שגיא: זו כיתה בתוך מפעל וזה נוהל אחר לגמרי.

מוטי שגיא: שם ישנה מגבלה של קבוצה.

גלעד נתן: ישנן הרבה מגבלות, אבל העובדה שיש מסלולים בהם קולטים עובדים ללא הכשרה והם מקבלים אותה במקום העבודה דרך משרד התעשייה, מסחר ותעסוקה.

גלעד נתן: זה מסלול שהוא קצת שונה.

גלעד נתן: גם בתעשייה זה פשוט.

גלעד נתן: משלמים עד 30 חודש תוספת למשכורת ונותנים גם למעסיק וגם לעובד.

יעקב כץ: השאלה עד כמה זה מעשי בבנייה.

יעקב כץ: אתה רואה שאחרי שעשו את הפיילוט הלכו דווקא על פתיחת הקורסים כי הסיקו שזה יותר מעשי, בפועל זה לא תפס גובה.

יעקב כץ: ביקשתי מבת שבע פנחסוב לתאם כמה שיותר מהר פגישה עם המנהל הכללי של משרד התעשייה, מסחר ותעסוקה עם כל הגורמים הרלוונטיים כדי לקדם את הנושא ולבחון איך ניתן  לתת עוד דחיפה לעניין.

יעקב כץ: אני רוצה לומר שאני מאוד שמח, כפי שאמרתי יש לנו מי שמחמיר ויש לנו את מוטי שגיא שעובד ומתאמץ ואודי ענפי שלוחץ.

יעקב כץ: ברוך ה' יש כבר ארבעה או חמישה קורסים.

יעקב כץ: אני רוצה לציין שקורסים הסתיימו, יש קורסים אמורים להיפתח ואתמול נפתח קורס בירושלים, אמור להיפתח בעזרת ה' קורס בשבוע הבא ואנחנו מקווים שעד סוף השנה יפתחו קורסים נוספים.

יעקב כץ: אנחנו צריכים להגביר את הלחיצה על הגז ולהגדיל את הקורסים כי זה כמו אוויר לנשימה.

יעקב כץ: אם נעמוד בזה אולי נוכל לתת מענה כלשהו.

יעקב כץ: אם אני הייתי צריך לקבוע בממשלה הייתי עומד על כך שהיו מכניסים סינים לענף כדי שהעבודה תרוץ.

יעקב כץ: הממשלה צריכה להציב יעדים ולא רק של צמצום אלא גם לקדם את הבנייה.

יעקב כץ: אמרתי כבר לפני שנתיים שהחכמה היא לא להגדיר חלקית את היעד אלא צריך לראות את התמונה השלמה.

יעקב כץ: המשמעות היא שעם הוצאת הפועלים הזרים אין חקלאות, אין בנייה.

יעקב כץ: מהי המטרה?

יעקב כץ: האם השאלה היא בניית בניינים או הוצאת הזרים.

יעקב כץ: זו הגדרת המטרה.

יעקב כץ: לפי הכוונה בונים שיטות.

יעקב כץ: אם הכוונה היא בניית בניינים אז השאלה היא איך בונים.

יעקב כץ: אני אומר איך אני הייתי פועל אבל בסופו של דבר בנימין נתניהו צריך לתת דין וחשבון לעם ישראל למה אין בתים, למה הבנייה מתארכת.

יעקב כץ: חלומות באספמיה שנכשיר ונלמד, אלו חלומות אבל אני מדבר על העשייה בשטח.

יעקב כץ: בשטח אין או יש בתים, יש או אין פועלים.

יעקב כץ: אין מי שיבנה.

יעקב כץ: יש משפחות שצריכות דירות, יש היום מי שגר בחניות, בגנים ובמחסנים כמו עכברים כי אין דירות.

יעקב כץ: צריך לתת תשובה למשפחות שזקוקות לדירות.

יעקב כץ: התשובה הכוללת היא מהי המטרה.

יעקב כץ: אם המטרה היא שיהיו דירות אז מכאן נגזרות ההחלטות ולא ההיפך.

יעקב כץ: לא מחליטים שמוציאים את כל הפועלים ואחר כך אומרים אין דירות.

יעקב כץ: לכן אנחנו נמצאים בפני שוקת שבורה ומחר כשהוא יצטרך לבנות בנייה תקציבית הוא יכניס את היד לכיס ויוצא 10 מיליארד שקל, כמו שהוא בנה את החומה הלא טובה הזאת והוא יבנה אבל כשהוא יצטרך פועלים הוא יגלה שאין פועלים כי לא הכשירו את בני ישראל לבנות.

אלדד ניצן: אני חושב שאתה אומר דברי אלוקים חיים, לדעתי יש כאן דבר שאנחנו מנסים כל הזמן בישיבות איתך להטמיע בלב המתנגדים.

אלדד ניצן: אתה הזכרת את הסודנים ואת כל המסתננים, ענף הבנייה אליו העובדים הזרים הוא ענף מסודר.

אלדד ניצן: זה ענף שיש בו סדר ושיטה.

אלדד ניצן: החבר'ה האלה יוצאים אחרי חמש שנים את הארץ הם מקבלים כסף שלא יברחו וכדי שלא ייטמעו באוכלוסייה.

אלדד ניצן: כמו שהצגת יש כאן מצב אבסורדי, מצד אחד נכנסים לכאן עובדים לא חוקיים שלא תורמים דבר לכלכלת המדינה, ומצד  שני יש עובדים.

אלדד ניצן: אני לא אומר שלא צריך להכשיר כי כמובן צריך להכשיר, גם אודי ענפי שעומד בראש הנושא הזה אומר בעצמו "תעבדו, שימו ארבעה סינים ליד ישראלי כי הישראלי ירצה ללמוד יותר ממנו, תהייה לו חדווה ללמוד מהעובד הסיני יותר מאנשים אחרים".

אלדד ניצן: אפשר לקבוע צו שעה, צו חירום.

אלדד ניצן: אנחנו נמצאים כעת מצב חירום.

אלדד ניצן: נקבע צו שעה לשלוש שנים, תקבע מכסת עובדים עם שליטה, שבכל נקודת זמן תוכל להוציא אותם החוצה ולא במצב שהם נכנסים ולא ניתן להוציא אותם יותר, הכנסת 10,000 או 20,000 ואחרי שנתיים אתה יכול להוציא אותם אתה יכול.

אלדד ניצן: אתה יכול לקבוע מתי תוציא אותם.

אלדד ניצן: ההכשרה לא תתעכב, אפשר ליצור תלות בין ההכשרה לבין כניסת העובדים הזרים - - -

יעקב כץ: הדיון שלנו היום הוא לא על העובדים הסינים, אני ציינתי את הנושא כי הנושא של ההכשרה הוא מאוד חשוב אבל הוא יפתור טיפה בים מבחינת הצרכים.

יעקב כץ: אני מבקש שאור נוריאל יתייחס למספר הדירות שאוזל, וכמו שמסר אתמול השמאי הממשלתי על  13,000 דירות שכוללים את היתרי הבנייה ובעצם אין דירות לצעירים בישראל.

אורי אריאל: כמו שהסברת בפתיח הבעיה המרכזית של המדינה היא בעיית קרקעות לבנייה, זה האילוץ המרכזי.

יעקב כץ: לא אמרתי דבר כזה, לא הוצאתי את המילה הזאת.

יעקב כץ: לא הזכרתי את בעיית הקרקעות.

יעקב כץ: הבעיה היא שלזוגות הצעירים אין דירות וכדי לבנות צריך ראש הממשלה לשאול את עצמו היום הלילה, מה הוא עושה כשבשנה הבאה מתחתנים 40,000 זוגות איך הוא מבטיח שיהיו להם דירות.

יעקב כץ: מה הוא עושה כדי שיהיו להם דירות.

יעקב כץ: איך פותרים את הבעיה של מחסור בדירות.

יעקב כץ: תאמר לי אתה כאיש בנק ישראל איזו המלצה אתה נותן לו כדי שלזוגות שיתחתנו בשנה הבאה תהייה דירה.

יעקב כץ: אני עושה את המאמצים אבל לא כבעל הבית במשרד התעשייה, מסחר ותעסוקה, אני מנסה לדחוף וברוך ה' שיש לנו את שיתוף הפעולה של מוטי שגיא ושל אודי ענפי עם מרצו, ושל חיים אומן ושל כל החבורה, ושבאהבתנו את עם ישראל דחפנו ופתחנו עוד כמה קורסים אבל זו טיפה בים.

יעקב כץ: איך אנחנו פותרים את הבעיה של עם ישראל?

אורי אריאל: אני אומר שהאילוץ המרכזי שבגללו מחירי הדירות עולים, לא רק אני אומר שמעתי את ניסים בובלין רומז, לפחות, לכיוון, האילוץ המרכזי כאן הוא הקרקעות.

אורי אריאל: איך יהיו כאן עוד עובדים ישראלים שלא יכולים להתחרות עם העובדים הזרים מסין או מכל מדינה אחרת.

אורי אריאל: אני מכיר אנשים שנכנסו לעבוד תמורת 5,000 שקל.

יעקב כץ: קבלן מוכן לשלם, רק שיכנס.

אורי אריאל: אני לא שמעתי.

אורי אריאל: אני מכיר מישהו מירושלים, שהוא במקרה קרוב משפחה שלך, שהוא עובד שנה ומקבל 5,000 שקל, הוא כבר מנהל פרויקט.

אורי אריאל: אין ישראלים שנכנסים לענף, השכר מאוד נמוך לישראלי.

אריה זילברברג: יש לך מנהל עבודה ב- 5,000 שקל?

אריה זילברברג: אני לא חושב שיש סיני ב- 5,000 שקל.

אריה זילברברג: אני מחזיק 300 עובדים זרים ואף אחד מהם לא מרוויח 5,000 שקל.

יעקב כץ: אני לא רוצה לדבר על העובדים הזרים.

יעקב כץ: אנחנו עושים מאמצים והלוואי שיכולנו לפתוח עוד 30 קורסים, הלוואי ויכולנו לתת לכל עובד שנכנס ללמוד 30,000 שקל לחודש רק שילמד.

יעקב כץ: גם אם היינו היום ומכשירים, אמר לך אודי ענפי שבפיילוט שעשו מצאו שלא ניתן להכשיר אנשים ב- OGT כי זה קשה מאוד ובמיוחד בחברות הגדולות.

יעקב כץ: כתוצאה מכך הם קיבלו על עצמם לפתוח את הקורסים, אנחנו אלה שלוחצים לפתוח הרבה קורסים, אבל גם אם נפתח את כל הקורסים וניתן 8,000 שקל, אגב זה מה שמקבלים, אמרתי שאתם צריכים לשאול את עצמכם איך פותרים את הבעיה.

יעקב כץ: אתה יודע כמה זמן לוקח לבנות בית מהרגע שאתה מוציא קרקע לשיווק?

יעקב כץ: שאלתי את השר אטיאס אחרי שקיבלו החלטה לבנות 230 יחידות דיור בירושלים ברמות ובהר חומה, שאלתי אותו מתי הקבלנים יעבדו בשטח, הוא אמר "שנה, שנה ורבע, כעת אני רק מכשיר את הקרקע".

יעקב כץ: שאלתי שאלה שאתם בבנק ישראל תשאלו יום אחד, עכשיו אנחנו בחוסר.

יעקב כץ: לזוגות צעירים אין איפה לגור, מה עושים מהיום למחר, לא מה עושים מעכשיו לעוד עשר עשרים שנה.

יעקב כץ: מהי ההצעה שלכם לפתרון מידי ולא בעוד חמש שש שנים עד שיוכשרו העובדים.

יעקב כץ: אתם כבנק ישראל צריכים לומר מה עושים.

יעקב כץ: איך אתה פותר את המחסור בדירות.

יעקב כץ: כעת למשל באמריקה החליטו להדפיס 600 מיליון.

יעקב כץ: איך אתם מדפיסים כעת דירות לזוגות הצעירים?

יעקב כץ: תענה לי תשובה על זה.

אורי אריאל: דיברת על בנייה תקציבית.

אורי אריאל: אני מבטיח שגם אם מדינת ישראל תוציא את הכסף יבנו בתים גם אם היא לא תוציא את הכסף.

יעקב כץ: אתם בעד בנייה תקציבית?

אורי אריאל: תשאל את האוצר בנושא.

אורי אריאל: אני רוצה לעלות נקודה נוספת שהיא מאוד משמעותית.

אורי אריאל: נושא שאני חוזר עליו והוא אי השוויון, אתם רוצים להוסיף עובדים זרים רבים, ניתן לעשות את זה ויכול להיות שזה יקל מאוד על הבנייה ועל הקבלנים ואפילו יוזיל את הדירות ב- 2%, אבל אנחנו פוגעים פה באוכלוסייה מאוד משמעותית שהיא האוכלוסייה החלשה ביותר במדינה.

אורי אריאל: אם זו ההחלטה שרוצים לקבל אפשר לקבל אותה וזה בסדר גמור אבל צריך לזכור שאנחנו פוגעים באוכלוסייה חלשה.

יעקב כץ: אני מבקש להבהיר את הנקודה הזאת.

יעקב כץ: אני לא דן כאן בנושא העובדים הזרים, זה לא בסמכותי, ציינתי את זה כהערה שאילו הייתי אני ראש הממשלה הייתי שואל מה מספר הזוגות שצריכים דירות, כמה התחתנו, מה המחסור בדירות ובודק איך דואגים לדירות לפחות לשנתיים שלוש הקרובות.

יעקב כץ: זו השאלה הראשונה שהייתי שואל.

יעקב כץ: השאלות עתידיות  הן איך נערכים לעזרה לקבלנים עזרה ראשונה.

יעקב כץ: לא יעלה על הדעת שאנשים יגורו בחניות, שאנשים יגורו במחסנים או בחנויות.

יעקב כץ: כשאנחנו רואים את המספר ההולך וגדל של המסתננים, בשבוע שעבר 700  איש שלא גרים באוהלים או כמו המתנחלים בקרוואנים, הם גרים בדירות.

יעקב כץ: אמר לי מתן וילנאי שהבן  שלו הסטודנט חיפש דירה בדרום תל אביב אבל הדירה נתפסה על ידי זרים, הכל נתפס.

יעקב כץ: אני מסביר לך שיש לנו תוספת של עוד 2,000 או 3,000 דירות בשנה שנחטפות.

יעקב כץ: שמעו מה אני אומר לכם, זו דרישה שלא תכננת אותה.

יעקב כץ: אין דירות בארץ.

יעקב כץ: אין דירות !

יעקב כץ: מה עושים?

יעקב כץ: אם אין לחם תאכלו עוגות.

יעקב כץ: בזה סיכמתי את הנושא.

יעקב כץ: אנחנו דיברנו על שני נושאים, שיבחתי את משרד התעשייה, מסחר ותעסוקה ואמרתי שביקשתי פגישה עם המנהל הכללי לראות איך דוחפים את הנושא כי להערכתי המדינה הולכת לבנייה תקציבית ואני לא רואה איך בהמשך להחלטה הממשלתית של הוצאת העובדים, כולנו עצובים לשמוע על מה החלטת הממשלה וכעת אנחנו במדרג יורד, איך נערכים מבחינה מעשית לאור המספר ההולך וגדל של הנכנסים דרך מצרים מצד אחד, עולים, מספר המתחתנים ומצד שני מספר הדירות שהולך ופוחת.

יעקב כץ: מה עושים כדי להגדיל את מספר העובדים.

יעקב כץ: אומר אודי ענפי, שברוך ה' משאז הישיבות הראשונות שלנו נפתחו והסתיימו שלושה ארבעה קורסים ויתחילו נוספים, איך מגדילים, איך משלמים לעובדים, איך  מקלים את הבירוקרטיה ופותחים את הקורסים במהירות, איך מפתחים את ה- OGT   מייעלים את התהליך ומקילים.

יעקב כץ: תן לנו סקירה.

שלום בן משה: אם רוצים להמשיך בקורסים, גם אם אנחנו נתאמץ מאוד ואם בשנת 2011 נצליח להכפיל את המספר זה יהיה הישג יוצא מהכלל.

שלום בן משה: ראשית המגבלות הן שאין ושנית מגבלת מורים, אין מספיק מורים.

יעקב כץ: צריך להיות בעל תואר מסוים כדי ללמד?

שלום בן משה: יש מספר דרישות.

שלום בן משה: חסרים לנו מורים כי אין מספיק מורים, פרסמנו והם באים או לא באים.

יעקב כץ: הגדרה של מורה היא לא של אחד שהיה מנהל עבודה.

שלום בן משה: הוא צריך להיות בעל ניסיון ובעל תעודה.

שלום בן משה: פרסמנו לציבור "מי רוצה לפתוח בתי ספר להוראה למקצועות הבנייה".

שלום בן משה: קיבלנו תשובה, מבאר שבע קיבלנו תשובה טובה מאוד, בירושלים אף אחד לא פנה, קיבלנו תגובה אחת של מקום ממזרח ירושלים שאינו מתאים לעניין הזה, ממרכז הארץ קיבלנו תגובה של מקום מטירה שאינו מתאים לעניין וגם שם אין ערבים שרוצים ללמוד ולעבוד.

שלום בן משה: פרסמנו ואנחנו מתכוונים לפרסם שנית, אולי יהיו בתי ספר.

יעקב כץ: זאת אומרת שגם אם נרצה לפתוח את הקורסים מחר ולהכפיל את מספר הקורסים אז לא בהכרח נוכל, אתמול נפתח קורס בירושלים ומאריכים אותו בחודש מאחר ואין מספיק מורים.

שלום בן משה: בשלושה שבועות.

יעקב כץ: מה עושים כדי להכשיר את המורים?

שלום בן משה: יצאנו כעת בפרסום למורים שרוצים להגיע.

יעקב כץ: אולי להכשיר להוראה מנהלי עבודה שעסקו בעבודה ונציע להם קורס להוראה.

יעקב כץ: אם מחר נרצה להכשיר 10,000 עובדים.

יעקב כץ: אני צופה שיהיה צורך באלפי ידיים עובדות.

שלום בן משה: 10,000 זה הרבה.

יעקב כץ: אני צופה שבסופו של דבר תהייה בנייה תקציבית, לא תהייה ברירה.

יעקב כץ: הדבר הזה הולך ותופס גובה כי מבינים שאין ברירה, המצב במדינה קטסטרופאלי ולא תהייה ברירה, יצטרכו קרקעות.

יעקב כץ: קבלנים יכנסו לשטח, יש בנייה מתועשת, בניית קרוואנים.

שלום בן משה: הדרך הנוספת היא שחברות הבנייה תוכלנה לקלוט אנשים מבלי שהם יעברו הכשרה מסודרת אלא מה שנקרא OGT – על הנוהל שפרסמנו לקבלנים לפני שנה הם הצביעו ברגלים ואמרו שהם לא מוכנים.

שלום בן משה: שיננו כרגע את הנוהל.

יעקב כץ: איך מקלים?

שלום בן משה: שיננו את הנוהל.

יעקב כץ: אומר אודי ענפי שהחברות הקטנות ולא הגדולות, בחברות קטנות יהיה קל יותר להכשיר את העובדים.

שלום בן משה: שיננו כעת את הנוהל במובן שניתן לקלוט אדם אחד או שניים.

שלום בן משה: הייתה לנו שורה שלמה של דרישות מקבלנים, צמצמנו את הדרישות וכעת זה נמצא הנוסח המתוקן נמצא במחלקה המשפטית.

שלום בן משה: אני מעריך שתוך שבוע שבועיים הנוהל החדש יאושר ונפרסם אותו.

שלום בן משה: הנוהל החדש הרבה יותר ידידותי, הוא גם לא מחייב ויתור על הסודיות וחתימה ואישור, הוא טוב.

יעקב כץ: יצחק גורביץ אתם מודיעים לנוהל הזה?

יצחק גורביץ: לא.

שלום בן משה: הוא עדיין לא ראה אותו.

יעקב כץ: יצחק גורביץ אתה שמח לשמוע את הבשורה?

יצחק גורביץ: נשמח כשנראה אותו.

משה בן שלום: פתרנו את הקבלנים מהצורך בהוכחה וצמצמנו אותו משבעה שמונה תצהירים לשניים שלושה תצהירים סבירים.

אודי ענפי: אבל כמו בנוהל הזה זה מחייב וועדה לפני שאתה קולט לצורך קבלת אישור של הוועדה.

אודי ענפי: הוועדה מתכנסת עם יועץ משפטי וכדומה.

אודי ענפי: אתה זוכר כמה חודשים אנחנו צריכים עד שאנחנו מצליחים לייצר וועדות כדי לקבל את התמיכות.

שלום בן משה: בכל מקרה לכל מי שמקבל כסף מהמדינה המדינה צריכה לאשר.

שלום בן משה: צריך יועץ משפטי עם חשבת כדי להסביר למה הוא.

יעקב כץ: שלום בן משה, אני אומר שהמצב הוא SOS, אני רואה את המצב בארץ כבהול.

שלום בן משה: אם אתה כמחוקק תאמר שהכללים של החשב הכללי, הם הכללים של משרד המשפטים.

יעקב כץ: אני רוצה לומר עוד דבר מנהמת ליבי, לפני כשנה וחצי כשהגעתי ראיתי את הבעיה של המסתננים וצעקתי, היום כבר כל התקשורת שבזמנו זעקה ושאגה  על דבריי אומרת שזה אסון.

יעקב כץ: כולנו מדברים על כך שזה אסון ולא שומעים מישהו אחד שאומר שזה לא אסון כולל התקשורת ששואלת  עכשיו מה עושים.

שלום בן משה: כי התייחסו לכולם כ"דרפורים",  וזה היה קוד מטעה.

שלום בן משה: הרוב לא מדרפור, וזו הטעיה.

יעקב כץ: אני רוצה לומר לכם שהמצב הדיור בארץ הוא אסון!

יעקב כץ: מצב הדיור בארץ הוא אסון משום שזוג צעיר לא מסוגל לא לשכור לא לקנות דירה, לאברהם אבינו היה אוהל בקרית ארבע שהיה פתוח בארבע צדדים, אבל כך אי אפשר לבנות מדינה.

יעקב כץ: זה אסון והנושא של הדיור הוא SOS ובעוד חודשיים תבין המדינה שאנחנו נמצאים בצרה שלא הייתה כדוגמתה במדינת ישראל.

שלום בן משה: אני רוצה שלא נשלה את עצמנו הרי כל קבלן יכול היום לגייס עובדים מבלי לקבל אישור מאף אחד.

אודי ענפי: הוא עושה את זה.

שלום בן משה: אנחנו אומרים שאם הוא יקבל מאיתנו כעת 1,000 שקלים עבור כל אחד ועל חונך עוד 1,000 שקל שזה ביחד 2,000 שקל לחודש.

שלום בן משה: על שלושה הוא מקבל 3,000 ואפשר לקבל גם עבור אחד כי הורדנו משלושה ואפשרנו גם לאחד לקבל את זה כעת.

שלום בן משה: אנחנו אומרים לקבלן שהמדינה תעזור בקליטת עובד והוא יקבל 1,000 שקל לעובד ועוד 1,000 שקלים לחונך, כפול שלוש זה 6,000 שקל זה הסכום שהמדינה תיתן לו.

שלום בן משה: אם זה באמת הדבר שמונע מהקבלן את קליטת העובדים ולא המחסור בעובדים שלא מגיעים, אם נאמר שזו הבעיה שמונעת את הקליטה אני מציע לך שתהייה הוראת שעה ושהמדינה תחליט שאין צורך בשום בירוקרטיה.

יעקב כץ: אני מבקש ממך להגיש לי הצעה כתובה, תנו לי נייר, אני אומר לך שכל חברי הכנסת יחתמו.

שלום בן משה: אני אגיש לך הצעה כתובה אבל שתדע שהחשב הכללי לא יסכים וגם משרד המשפטים לא יסכים כי מדובר בתמיכה ואת התמיכה צריך לבדוק, להצהיר לבחון וכדומה.

שלום בן משה: לא נותנים כסף מבלי להגיש בקשה שתעבור את הליך האישור.

שלום בן משה: נניח שהתגברנו על כך, מי ערב לכך שבסכום של 6,000 שקלים שהקבלן מקבל אנשים יגיעו, אנחנו בנעלם גדול.

שלום בן משה: נעלם של כמה אנשים יגיעו להצטרף.

שלום בן משה: לכן, ולא נעים לי לומר לך שככל שנוברים בעניין רואים כמה אנשים מצטרפים מבינים שאין מנוס מפתרון של עובדים זרים שאני מאוד לא אוהב או עובדים פלסטיניים, שכנראה אני לא טועה הוא פתרון טוב יותר, כי הפלסטיניים לא מתנחלים כאן.

שלום בן משה: מאחר ואני הייתי ראש היחידה אני מכיר היטב את העניין ואני מודע לחולשות שהפלסטינים מביאים איתם וגם את הצרות.

יעקב כץ: אתה אומר, "אני מציאותי" גם אם נשלם 6,000 שקל הוא לא יעבוד כמו שהוא לא עבד קודם.

יעקב כץ: כי יש לנו בעיה עם זה.

יעקב כץ: יש להשקיע בחינוך האנשים לעבוד בענף, הממשלה צריכה לומר שהיא רוצה לראות עובדים בענף הבנייה, שיש לנו בעיה לאומית מספר אחת, שאנשים יצטרפו לענף ושעבודת כפיים חשובה אבל אף אחד לא מדבר על זה.

שלום בן משה: אני אומר שתוך כדי אנחנו חייבים להכשיר ישראלים, זה נכון וזה חיובי וחשוב שזה יקרה.

יעקב כץ: גם אני חושב שזו טיפה בים.

שלום בן משה: אני אגלה לכם סוד נוסף כי אני על תקן של 'לא נשלה את עצמנו'.

שלום בן משה: אנחנו הרי יודעים, בעצם אנחנו יודעים שבתום שנה לא כולם נשארים.

אודי ענפי: מראש ידענו את זה.

שלום בן משה: אם יישארו 50% זה יהיה הישג גדול מאוד.

שלום בן משה: אנחנו יודעים מהפרויקט שעשינו לפני 15 שנה שגם אם קיבלנו 5,000 או 10,000 עובדים נשארו בסוף אולי חמישה עובדים.

שלום בן משה: כלומר בל נשלה את עצמנו.

שלום בן משה: אנחנו צריכים להכשיר ישראלים כי זה חשוב שהם נשארים.

יעקב כץ: השאלה האם האימא היהודית רוצה שהבן שלה יהיה רופא או עורך דין, גם אדם שנכנס לעבודה מעשית יש לו שאיפות גדולות יותר.

אודי ענפי: במקביל חייבים לתת גם את האפשרות היותר פשוטה לגבי ה- OGT לחברות שמתאים להם לקלוט כך.

עמיר בקיש: אני מייצג פורום של קבלנים.

עמיר בקיש: חברת א. דורי היא חברה בין החברות המובילות היום בענף הבנייה, היא בונה בעיקר באזור המרכז, הפרויקט הצפוני ביותר שלנו הוא בקרית מוצקין והדרומי היום הוא בראשון לציון, בונים גם בחוץ לארץ בפולין, בניגריה, עיקר העשייה שלנו הוא במדינת ישראל.

עמיר בקיש: במשך 30 שנה בנינו בכל עיר בארץ גם בתקופת העלייה מברית המועצות, בנינו בכרמיאל, מעלות וכמעט בכל עיר מאילת ועד הצפון.

עמיר בקיש: היום אנחנו בונים 30 פרויקטים במדינת ישראל שמעסיקים בעיקר עובדים סינים, דרך הפרויקט של משרד התעשייה, מסחר ותעסוקה והתאחדות הקבלנים יש לנו שלושה עשר עובדים ישראלים.

עמיר בקיש: ההכשרה במקום העבודה היא בעייתית, אני מעדיף לקבל עובד בעל הכשרה בסיסית.

יעקב כץ: כמה עובדים סינים יש לך?

עמיר בקיש: כ- 300 איש.

יעקב כץ: תוך כמה זמן הם אמורים לעזוב את הארץ לפי התכנית של אור נוריאל?

עמיר בקיש: בינואר עוזבים כשליש מהנמצאים אצלי בחברה ועד ליוני הבא כולם.

יעקב כץ: ומי יכנס במקומם?

עמיר בקיש: יש לי שלושה עשר ישראלים בפרויקט, אני קולט והתחייבתי לקלוט מכל קורס.

עמיר בקיש: כמו שנאמר כאן הלוואי שאוכל יותר.

עמיר בקיש: אמרו לי כל הקבלנים הגדולים שהחלום שלהם שיהיו להם במקום 300 סינים 300 ישראלים.

עמיר בקיש: הלוואי.

עמיר בקיש: אני חושב שאנחנו צריכים לתת לישראלים שנכנסים היום הכשרה מהסינים.

עמיר בקיש: מי שמלמד אותם את העבודה הפועל הוא הסיני.

עמיר בקיש: קשה להכשיר אותו אם הוא מגיע בלי שום ידע, זה קשה מאוד בתוך השטח.

עמיר בקיש: הוא צריך להגיע אם איזו הכשרה בסיסית כי אחרת הסיני תוך שעה זורק אותו.

עמיר בקיש: אין לי היום צוות של ישראלים שיכול להכשיר אותו.

עמיר בקיש: קשה לו להשתלב אם הוא מגיע ללא ידע כי מהר מאוד הוא ייפלט.

עמיר בקיש: בסופו של תהליך, הלוואי שהם יהיו מסוגלים, אבל הם לא יכולים להחליף את הסינים ולא ניתן להוציא את כל הסינים כי לא יהיה לישראלים איפה להיקלט.

ישראל אוקסנהורן: כמו שכולם אמרו קיימת בעיה אמיתית בענף הבנייה בקשר לעובדים.

ישראל אוקסנהורן: אני אבחר את המילים ואומר בזהירות ומבלי לפגוע בשום קבלן או בשום חברה.

ישראל אוקסנהורן: גם בעקבות השיחה שקיימתי איתך אני לא רואה את הקבלנים דופקים על דלתותינו ומבקשים עובדים, אני לא רואה אותם.

ישראל אוקסנהורן: אני באופן אישי פניתי למספר מנהלי משאבי אנוש בבקשה שיכניסו בקשות/הזמנות כדי לבחון את גיוס העובדים.

ישראל אוקסנהורן: יש לנו אפשרות לקיים מפגשי תעסוקה בתוך הלשכות.

יעקב כץ: כמה עובדים יש לכם?

ישראל אוקסנהורן: יש לנו בסביבות ה- 1,000 עובדים לעבודות רטובות.

אלדד ניצן: אתה תוכל לספק לנו אותם?

אלדד ניצן: אנחנו צריכים אותם עכשיו.

ישראל אוקסנהורן: כן.

ישראל אוקסנהורן: אני לא הצלחתי להגיע לאותם הקבלנים כדי שיגיעו לשירות התעסוקה.

ישראל אוקסנהורן: בואו נעשה את זה באופן ממוסד.

ישראל אוקסנהורן: תפנו להתאחדות, הם יעבירו אלינו את שמות הקבלנים ואת המקום  שהם בונים - - -

אודי ענפי: סליחה, צריך לדבר באופן אמיתי.

אודי ענפי: גם מוטי שגיא וגם אני עובדים עם שירות התעסוקה בדרום, במרכז, בירושלים, עובדים בשיתוף פעולה מלא איתם, היינו בכנסים של שירות התעסוקה  היינו עם כל מנהלי שירות התעסוקה במרכז, היינו בדרום במפגש עם שירות התעסוקה, היינו בירושלים עם שירות התעסוקה אבל הם מביאים בקצה, פה ושם אנשים בודדים, זו האמת.

אודי ענפי: אני מתייחס על הקורס.

ישראל אוקסנהורן: אני מדבר על בעלי מקצוע שרשומים אצלנו בשירות התעסוקה.

ישראל אוקסנהורן: בואו נעשה את זה באופן מסודר.

יעקב כץ: בוא נעשה פיילוט מתוך ה- 1,000 שרשומים אצלך.

ישראל אוקסנהורן: נעשה פיילוט.

ישראל אוקסנהורן: תעבירו אלי את הדרישות, את שמות החברות שמחפשים ואיפה.

ישראל אוקסנהורן: יתכן שאומר לכם שלצערי באותו מקום אין, אבל איפה שיש נפנה.

ישראל אוקסנהורן: נציג את הפיילוט הזה בישיבה הבאה.

יעקב כץ: נקיים את הישיבה הבאה בשבוע הבא.

ישראל אוקסנהורן: זה מוקדם מדי.

ישראל אוקסנהורן: אבל אני אומר שגם בעוד שבועיים.

ישראל אוקסנהורן: תן לנו את שמות הקבלנים והדרישות ואנחנו נעשה את הכל.

אודי ענפי: אני מבקש לעדכן את הסטאטוס ועל התהליך שאנחנו עושים שהוא מבורך, הוא נועד לקדם נושאים שיש בהם עדיין פערים.

אודי ענפי: אנחנו סוחבים במשך ארבעה חודשים פערים בארבעה תחומים.

אודי ענפי: רצינו להיערך לשנה הבאה עם עשרים קורסים, אני אומר ואני מצהיר שאחרי שבדקנו וישבנו גם עם ירושלים, שנכון להיום שגם בגלל המחסור במורים וחוסר היכולת לקיים יותר מקורס אחד בו זמנית, אנחנו בעצם מסוגלים להעמיד מספר מצומצם יחסית למה שהגדרנו.

אודי ענפי: כמו שזה נראה היום אנחנו לא נהייה מסוגלים להעמיד את ה- 500 העובדים.

אודי ענפי: זה נושא שמחייב פתרון דחוף.

אודי ענפי: הפתרון אליו הגענו עם מספר חברות שאמרו שהם יתנו לנו מנהלי עבודה וותיקים עם ניסיון ועם אישורי מנהלי עבודה, מנהלי עבודה שהם הנדסאים שלא עובדים אצלם, הם יפנו אלינו את האנשים האלה ואנחנו נקיים קבוצה וניתן להם אישור ללכת ללמד.

אודי ענפי: מדברים על מורים מנוסים.

יעקב כץ: הם צריכים תעודת הוראה.

אודי ענפי: אני מדבר על מורים מעשיים, מכל בתי הספר אמרו.

אודי ענפי: אנחנו רואים את הנקודה הזאת כנקודת חולשה מרכזית לגבי הקורסים.

אודי ענפי: אנחנו מוכרחים לפתור את העניין הזה.

אודי ענפי: לא יתכן שליותר ממחצית האנשים שנמצאים אצלי במסלול חייבים כסף, ומדובר על סכומים של אלפי שקלים.

שלום בן משה: זה לא מדויק לחלוטין.

שלום בן משה: אני כתבתי כעת מכתב לניסים בובלין אחרי שהוא כתב לי, אני אשלח אליך את המכתב, ראשית פתרנו את הנושא.

שלום בן משה: ישנה וועדה מוסדית שיושבת כל שבוע ועם כל מה שצריך.

שלום בן משה: צריך להבין שהבעיות מתחילות בכך, למשל ישנם שני תלמידים ברשימה אצלך שעד עכשיו לא הגישו טפסים בכלל .

אודי ענפי: אני מדבר על כל ה- 75 שהיו בקורס.

שלום בן משה: אני אעביר לך את המסמך ותראה בעצמך.

שלום בן משה: ראשית מרביתם קיבלו.

שלום בן משה: שנית ישנם כאלה, אני אעביר אליך את המסמך ואחר כך תאמר לי.

יעקב כץ: הוא מדבר על כאלה שסיימו את הקורסים, 75 איש.

שלום בן משה: הם יוכלו לקבל רק כעבור תקופה מסוימת.

יעקב כץ: מתי?

אודי ענפי: הם צריכים לקבל 1,500 שקל במהלך הקורס, אתה מדבר על התמדה ואני מדבר על דמי קיום.

אודי ענפי: כל ה- 75 האיש שהיו בשלושת הקורסים ושהסתיימו היו צריכים לקבל מדי חודש 1,500 שקל ולא קיבלו, אף לא אחד מהם לא קיבל עבור אף חודש.

שלום בן משה: אתה מדבר על דמי קיום?

אודי ענפי: כן.

שלום בן משה: מענק ההתמדה נפתר.

שלום בן משה: אני לא בקי בדמי הקיום.

שלום בן משה: יש וועדה שמתכנסת מדי שבוע ומאשרת לעשרות אנשים.

יעקב כץ: למה לא מגיע להם דמי קיום במשך שלושה חודשים?

אודי ענפי: דיברנו על כך במפגש לפני חודש עם שלום בן משה.

אודי ענפי: אני רוצה להציג את הנהלים.

שלום בן משה: עבור דמי הקיום צריך לשלוח למוסד לביטוח לאומי דיווח והביטוח לאומי צריך לאשר שאין לו הכנסות נוספות.

שלום בן משה: זו בירוקרטיה שאי אפשר בלעדיה.

יעקב כץ: נניח שיש בעיה, האם יש אפשרות שמישהו יכנס לעובי הקורה לראות איך ניתן לפתור אותה.

יעקב כץ: מדובר ב- 75 איש שסיימו את הקורס ומגיע להם דמי קיום שלושה חודשים.

יעקב כץ: אנחנו שצריכים לתת דוגמה אישית, כשמתסכלים עלינו בתור מדינת ישראל שהבטיחה, אומרים לנו הבטחתם ולא קיימתם.

יעקב כץ: איך אנחנו יכולים להפליג על כך.

שלום בן משה: זה נכון.

שלום בן משה: הם צריכים לקבל את דמי הקיום.

שלום בן משה: אין לי תשובה, אני אבדוק ואתן לך תשובה.

אודי ענפי: דיברנו על כך, שכדי שאיכות האנשים תהייה טובה ושנוכל באמת  נוכל לספק לחברות עובדים טובים ושהן תלחצנה לקבל עוד עובדים טובים, אנחנו צריכים לעשות תהליך מיון.

אודי ענפי: כדי לבצע אותו אנחנו צריכים פרסום כדי שתהיינה מספיק פניות.

אודי ענפי: דיברנו על כך לפני חודשים שתהייה תכנית פרסום כוללת, היום אין תכנית פרסום.

אודי ענפי: לפרסם שיש מסלול כזה, שיש תכנית, שיש קורסים כדי שתהיינה הפניות.

אודי ענפי: אנחנו מדברים על כך חודשים על חודשים בוועדה אחרי וועדה, העלנו את זה גם בחודש אוגוסט בדיון.

שלום בן משה: מישהו צריך לבקש את נושא הפרסום.

שלום בן משה: יש פרסום, שנעשה לחיילים משוחררים.

אודי ענפי: אם אנחנו רוצים להגיע לתשומת הלב הראויה אצל כל האנשים האלה, אנחנו צריכים לסכם את נושא הצוות שיטפל בזה כפי שהוגדר שהוא צריך להיות.

גלעד נתן: אני מבקש למסור הודעה חשובה.

גלעד נתן: צריכה להתכנס וועדת היגוי שמכילה גם את המשרדים וגם ההתאחדות ואם את הגורמים הרלוונטים.

גלעד נתן: היא הייתה אמורה להתכנס באוקטובר ונדחתה אחר כך לנובמבר ואחר כך לדצמבר.

שלום בן משה: ניסיתי לתאם את המועד אבל לא מצאתי מועד שהתאים לכולם.

יעקב כץ: נציג האוצר, לא היית כאן אבל אני רוצה לומר שהערכתנו היא שיצטרכו הרבה ידיים עובדות ושיש חוסר גדול בדירות גם בגלל המסתננים.

עמית סדן: כן הייתי פה.

חיים אורון: בטקס סיום של הקבוצה הדרומית, הקבוצה הראשונה בדרום, אם איני טועה במספרים סיימו 22 ומתוכם כ- 50% חיילים משוחררים, שניים מהם מצטיינים.

חיים אורון: בכל מה שקשור לנו, ואני רואה שאנחנו חוזרים כאן על הדברים, אנחנו מרכזים מאמץ.

יעקב כץ: אני רוצה לציין שנפתחו והסתיימו כבר חמישה קורסים, כשהגענו לכאן לא היה אחד.

יעקב כץ: מאז שאני כאן הסתיימו שלושה.

חיים אורון: לכל המשתתפים יישר כוח באמת זה היה באמת מחמם לראות את החבר'ה האלה מסיימים חלקם אברכים וחלקם בדואים.

חיים אורון: אני רוצה לומר שבכל מה שקשור לפרסום, כעת אנחנו נותנים לזה דחיפה, לדעתי הפרסום צריך לבוא מראש הממשלה.

חיים אורון: כשאני פותח את הטלוויזיה אני רוצה לשמוע יום אחד שהוא ידבר על נושא הבנייה.

חיים אורון: אתמול דיברו על עניין הקרקעות, אני שואל מה עניין הקרקעות.

חיים אורון: אני שומע את ראש העיר שלי במודיעין שלא נותן לבנות לא בגלל שאין לו קרקע כי יש מספיק יתרות קרקע ביער בן שמן, שגם הוא הולך ונכחד לאט לאט וזה מביא אותי לחשש מפני הבנייה התקציבית שאתם מדברים עליה.

חיים אורון: הבנייה התקציבית לא תהייה בנייה שתתאים לכל אחד, זו תהייה בנייה מסוימת.

חיים אורון: אני מכיר הרבה חיילים משוחררים שבגלל שאין להם דירות, ולא בגלל בעיית הקרקעות, הם קונים דירות בחוץ לארץ.

חיים אורון: קונים דירות זולות בחוץ ארץ אבל הם לא רוצים להשאיר אותן ריקות אז הם יורדים אליהן.

חיים אורון: חלק מהקורסים שאנחנו מעבירים כאן יחד עם משרד התעשייה, מסחר ותעסוקה ששילמנו על הקורסים שלהם.

יצחק גורביץ: אני באמת מציע שיפתחו הרבה קורסים ושיהיו הרבה מאוד חניכים בקורסים כי צריך לבנות את הדירות של אותם מסתננים כי בסופו של דבר אלה בונים את הדירות של המסתננים.

אלדד ניצן: אמר כאן מר שלום בן משה, איש חכם מאוד, הוא מבין את הדברים, הוא היה בישיבות והייתה לו דעה מוצקה בנושא כניסת עובדים זרים, כשאני מדבר איתו כעת אני מרגיש שהאדם מבין דברים, הוא אחראי על הדברים האלה והוא בעד המשכת ההכשרה כי הוא מבין את המציאות.

אלדד ניצן: שלום בן משה רק דבר אחד אתה צריך לדעת שהעובדים הסינים שמגיעים לכאן הם לא מתערבבים באוכלוסייה.

יעקב כץ: העובדים הסינים הם לא נושא הדיון.

יעקב כץ: אנחנו נקבע ישיבה במהירות, אנחנו נעקוב אחרי הבנייה.

יעקב כץ: כאמור ביקשתי פגישה עם המנהל הכללי כדי לעזור שיהיה תקציב.

יעקב כץ: למדתי רוסית בכנסת ואני רוצה לומר לכם שללמוד רוסית יותר קשה מלבנות בית.

יעקב כץ: אם רוצים אין זו אגדה.

יעקב כץ: תודה רבה.